Disney+ kommer til Danmark til sommer

Godt nyt. Den længe ventede streamingtjeneste Disney+ kommer til Danmark i løbet af sommeren 2020. Det meddeler Disney i dag i en pressemeddelelse. Samtidig er lanceringen i større europæiske markeder rykket en uge frem, så tjenesten nu bliver tilgængelig den 24. marts.

“Streamingtjenesten lanceres i England, Irland, Frankrig, Tyskland, Italien, Spanien, Østrig og Schweiz den 24. marts. Yderligere vesteuropæiske lande, inklusive Belgien, de nordiske lande og Portugal følger i sommeren 2020”, skriver Disney.

Prisen for et abonnement angiver Disney til at være 6,99 euro om måneden – omkring 52 kroner – og 69,99 euro om året (523 kroner).

Interessen for at få adgang til Disney+ har været kolossal lige siden tjenesten slog dørene op i USA, Canada og Holland i efteråret. Konti handles på nettet og brugere har brugt VPN til at få adgang. Samtidig er Disney+ serien The Mandalorian blandt de mest populære på de ulovlige torrent-sites.

Disney+ kommer til Danmark til sommer